Ναός των Αποστόλων Πέτρου και Παύλου των Ελλήνων (Νάπολη)

Ο Ναός των Αγίων Αποστόλων Πέτρου και Παύλου των Ελλήνων είναι Ορθόδοξος ναός που βρίσκεται στην Καμπανία της Ιταλίας, στο ιστορικό κέντρο της Νάπολης, στη Via San Tommaso d'Aquino 51. Υπήρξε το κέντρο του Ελληνικού Σχολείου της Νάπολης και της εκεί ελληνικής κοινότητας, εξέχον μέλος της οποίας ήταν ο ζωγράφος, Βελισσάριος Κορένσιος. Την ίδια περίπου περίοδο ανεγέρθη ο ναός του Αγίου Γεωργίου των Ελλήνων στη Βενετία στην οποία υπήρχε και εκεί ελληνική κοινότητα. Ο ναός, αρχικά, ήταν αφιερωμένος στους Δώδεκα Αποστόλους και κτίστηκε μετά από προτροπή του Θωμά Ασάνη Παλαιολόγου, απογόνου δύο αυτοκρατορικών δυναστειών, των Παλαιολόγων του Βυζαντίου και των Ασέν της Δεύτερης Βουλγαρικής Αυτοκρατορίας. Ο ναός ανήκει σήμερα στο Ελληνικό Δημόσιο. Ιστορία Ο ναός λειτουργούσε ως χώρος λατρείας για τους πρόσφυγες από την Ήπειρο και τον Μοριά. Οι λειτουργίες ακολουθούσαν τη βυζαντινή λειτουργική παράδοση. Μετά τη ναυμαχία της Ναυπάκτου το 1571, ο ναός έγινε κέντρο μιας από τις μεγαλύτερες ελληνικές κοινότητες στην Ιταλία . Ο Θωμάς Ασάνη Παλαιολόγος χρηματοδότησε την οικοδόμηση της εκκλησίας. Το 1544 ο Ναός των Δώδεκα Αποστόλων καθιερώθηκε ως ελληνορθόδοξος ακολουθώντας το βυζαντινό τελετουργικό. Ωστόσο, το 1617 ο χώρος δεν ήταν πλέον επαρκής για τις ανάγκες των ενοριτών. Ο διάσημος Έλληνας ζωγράφος Βελισσάριος Κορένσιος ήταν μέλος της εκκλησιαστικής αδελφότητας και φιλοτέχνησε τοιχογραφίες για αυτήν. Το 1634, η αφιέρωση του ναού ανανεώθηκε προς τιμήν των Αποστόλων Πέτρου και Παύλου. Σύμφωνα με τον Ναπολιτάνο ιστορικό, Vincenzo Meola, ο Κορένσιος είχε το προνόμιο να αναδείξει την εκκλησία, μεταφέροντάς την από την «εγγενή της αφάνεια» στην αρχοντιά. Ο διάσημος Ιταλός ζωγράφος Paolo de Matteis ολοκλήρωσε επίσης κάποιες εργασίες στο ναό. Προς τα τέλη του 18ου αιώνα, ένας άλλος διάσημος Έλληνας ζωγράφος, Ευστάθιος Καρούσος, εργάστηκε για την καλλιτεχνική διακόσμηση της εκκλησίας. Ζωγράφισε διάφορα θέματα που συνδύαζαν στοιχεία της Επτανησιακής Σχολής και της ναπολιτάνικης ζωγραφικής. Τριάντα οκτώ έργα του φυλάσσονται στο ναό. Από το 1656 έως το 1721, η Ελληνική Εκκλησία και η Αδελφότητα συμμετείχαν σε έναν σκληρό αγώνα για να διατηρήσουν τη διακριτή τους ταυτότητα και τον ελληνικό χαρακτήρα του θεσμού του ανατολικού δόγματος. Στις αρχές του 19ου αιώνα, απαγορεύτηκε η τέλεση ελληνορθόδοξων τελετουργιών στον ναό και επιβλήθηκε η παρουσία Ελληνόρρυθμων ρωμαιοκαθολικών ιερέων. Για μισό αιώνα απαγορεύτηκε η τέλεση ελληνορθόδοξων τελετουργιών στον ναό. Ωστόσο, τον Μάιο του 1866 μετά από δικαστική απόφαση, ο ναός παραδόθηκε στους Ορθόδοξους Έλληνες, οι οποίοι αμέσως αποκατέστησαν το Βυζαντινό Τελετουργικό. Ο Αρχιμανδρίτης Νικόλαος Κατράμης εργάστηκε σκληρά για την αποκατάσταση της ιστορικής του φυσιογνωμίας. Στα τέλη του 19ου αιώνα, ο ναός περιήλθε στην ιδιοκτησία του ελληνικού κράτους και της Ελληνικής Ορθόδοξης Εκκλησίας.. Τον Οκτώβριο του 2007 ο ναός δέχθηκε την επίσκεψη του Οικουμενικού Πατριάρχη Κωνσταντινουπόλεως Βαρθολομαίου. Πινακοθήκη Άλλες Ελληνικές Εκκλησίες στην Ιταλία Εκκλησία Αγίου Γεωργίου των Ελλήνωνi Ελληνική Ορθόδοξη Εκκλησία του Αγίου Νικολάου των Ελλήνων Παραπομπές Βιβλιογραφία Diamandouros, Nikiforos P. (1976). Hellenism and the First Greek War of Liberation (1821-1830) Continuity and Change Volume 156. Athens, Greece: Institute for Balkan Studies. Tecchio, Sebastiano (1877). Discussione del progetto di legge: Revoca di Provvedimenti Contrari alla Libertà dei Culti, Riguardanti la Chiesa e Confraternita Denvizionali Greci in Napoli. Naples, Italy: Italian Senate. Hatzidakis, Manolis· Drakopoulou, Evgenia (1997). Έλληνες Ζωγράφοι μετά την Άλωση (1450-1830) Τόμος 2: Καβαλλάρος - Ψαθόπουλος. Athens: Center for Modern Greek Studies, National Research Foundation. ISBN 960-7916-00-X. Gardner, Wells (1877). The Foreign Church Chronicle and Review Volume 1. London, UK: Williams & Norgate. σελ. 95. Ruffini, Francesco (1912). Religious Liberty. New York, NY: Williams & Norgate. Εξωτερικοί σύνδεσμοι Ιστορία της Εκκλησίας στα ιταλικά Κατάλογος των ελληνορθόδοξων εκκλησιών στην Ιταλία